**O B V E S T I L O**

**Spoštovani starši!**

Občina Brežice, Vrtec Mavrica Brežice in vrtci pri osnovnih šolah: Artiče, Bizeljsko, Cerklje ob Krki, dr. Jožeta Toporišiča Dobova z enoto v Kapelah, Globoko, Maksa Pleteršnika Pišece in Velika Dolina

obveščamo vse zainteresirane starše o zbiranju vlog za vpis

**v programe vrtcev za šolsko leto 2020/21**:

* **dnevni program:** v trajanju od 6 do 9 ur dnevno,
* **krajši program:** za otroke starejše od 3 let, v trajanju 570 ur: 3 ure na dan, med 9. in 12. uro, v dneh šolskega koledarja (program bo izveden, če bo vpisanih najmanj 17 otrok) in
* **poldnevni program:** v trajanju 4 ure na dan, vse delovne dni v letu, med 9. in 13. uro (program bo izveden, če bo vpisanih najmanj 17 otrok).

Vabimo Vas, da izpolnjene **Vloge** **na obrazcu, ki je javno objavljen na spletni strani vrtca oziroma šole,** **ne oddajate osebno, ampak  po fizični pošti ali po elektronski pošti na uradne elektronske naslove izbranih vrtcev oziroma šol - vloga pa mora biti nujno podpisana in optično prebrana.** (*Na spletni strani javnih zavodov, kjer bo objavljena vloga za vpis bo objavljena tudi DEŽURNA telefonska številka, na kateri lahko dobite več informacij.)*

**od 25. marca do 6. aprila 2020, od 8. ure dalje**

*(rok za vpis je daljši, zaradi epidemije koronavirusa (SARS-CoV-2))*

V vrtcu bodo sprejemali vloge za vključitev otrok v šolskem letu 2020/21, s pričetkom od 1. 9. 2020. K oddaji vloge vabimo tudi starše otrok, ki bodo pogoje za vključitev izpolnili šele med šolskim letom.

Vrtec lahko sprejme otroke, ki izpolnjujejo pogoje za vpis: starost najmanj enajst mesecev in prenehanje pravice do starševskega dopusta v obliki polne odsotnosti z dela (20. člen Zakona o vrtcih (*Uradni list RS, št. 100/05 - uradno prečiščeno besedilo, 25/08, 98/09 - ZIUZGK, 36/10, 94/10 - ZIU, 62/10 - ZUPJS, 40/11 - ZUPJS-A, 40/12 - ZUJF, 14/15 - ZUUJFO, 55/17*) (v nadaljevanju: zakon).

Na podlagi števila prejetih prijav za vpis, izpolnjevanja pogojev za vpis ter kapacitet posameznih vrtcev bo pripravljena organizacija dela vrtcev za šolsko leto 2020/21.

* V oddelke bodo razporejeni otroci, **ki bodo 1. 9. 2020 izpolnjevali pogoje za vključitev.** Če bo v vrtec vpisanih **več otrok, kakor je prostih mest, bo o sprejemu odločala komisija za sprejem otrok.**
* Vrtec bo obravnaval vloge, ki jih bodo oddali starši v času razpisa in starše povabil k sklenitvi pogodbe o medsebojnih pravicah in obveznostih med vrtcem in starši, ki jo morate podpisano vrniti v 15 dneh od vročitve poziva. S podpisom pogodbe se šteje, da je otrok z datumom, ki je napisan na pogodbi, vključen v vrtec (20. člen zakona). V primeru, da v roku podpisane pogodbe ne vrnete v vrtec, se šteje, da ste vlogo umaknili.
* Vloge za otroke, ki do začetka šolskega leta ne bodo izpolnjevali pogojev za vključitev, bo vrtec evidentiral. V kolikor bo vrtec razpolagal s prostimi mesti med šolskim letom, bo za evidentirane vloge ob pogoju, da otrok izpolnjuje vse pogoje za vključitev, staršem posredoval povabilo k sklenitvi pogodbe v mesecu pred želenim datumom vključitve otroka v vrtec.
* **Vse vloge za vrtec, oddane izven razpisnega obdobja bodo obravnavane ločeno.**